**Preekopsomming en verdere Bybelstudie materiaal vir die week van 25 tot 31 Oktober 2020**

Voor ons by die preek en teksgedeeltes van week kom, eers die volgende:

Ons vier die week die gebeure van die Reformasie. Dis belangrik om te onthou dat die reformasie nie ‘n eenmalige gebeurtenis in die geskiedenis moes wees nie. Elke generasie en geloofsgemeenskap het die verantwoordelikhied om oop te bly vir die Gees om ons te lei om ons maniere van doen en dink te toets aan dit waarvan ons seker is. Die vier Sola’s of grondwaarhede van die reformasie help ons daarmee:

1. Slegs genade,
2. Slegs deur geloof,
3. Slegs Christus,
4. Slegs die Woord.

Maak die week tyd om te bedink of jou denke oor God en jou praktiese geloof nog gerig word deur hierdie vier beginsels.

* Hoe help hierdie waarhede jou in jou daaglikse geloof?
* Waar dink jy is moontlike gevaarlike situasies waar ons neig om hiervan af te wyk?
* Bedink Efesiërs 2:8-10 “ 8Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God. 9Dit kom nie deur julle eie verdienste nie, en daarom het niemand enige rede om op homself trots te wees nie. 10Nee, God het ons gemaak wat ons nou is: in Christus Jesus het Hy ons geskep om ons lewe te wy aan die goeie dade waarvoor Hy ons bestem het.”

**Teksgedeeltes van die week:**

**Skriflesing: Handelinge. 11:19-30. Johannes 9:1-5. Romeine 8:20-23 en 28 en 29**

*Boodskap fokus: Gelowiges se primêre reaksie op gebroke en slegte gebeure is nie om die oorsake daarvan te soek nie, maar om in dit met dade te reageer wat vir God en Sy koninkryk sigbaar maak. Ons vra nie hoekom nie, maar wat!*

Inleidend.

***Alles is nie pluis nie***! So skryf Dana Snyman onlangs in die Burger as hy die ongemaklikhede van Covid 19, die slegte ekonomie, die politiek, korupsie en ekologiese krisis gelyktydig voor ons oë bring.

Dinge gebeur. Slegte dinge gebeur met en rondom ons. Dit maak ons bang en onseker. Ons soek na beheer deur te wil verstaan. Daarom is dit so natuurlik om te vra waarom dinge gebeur. Ons soek na die doel van hierdie slegte goed. Die gebeure van die afgelope tyd het weer ‘n nuwe belangstelling oor die eindtye onder christene losgemaak. Baie verklaar die gebeure as finale tekens van die wederkoms. Ander as teken van God se straf en oordeel oor die sonde van die mensdom, met klem op spesifieke sondes.

In die Ou testament kry ons twee gedagtelyne wat handel oor hoe God se mense reageer op slegte dinge wat gebeur.

Die een lyn is die van die profete wat in tye van krisis die volk help om te verstaan hoekom hulle in moeilike omstandighede is. In meeste gevalle is dit omdat hulle God se voorskrifte verontagsaam het. Dit terwyl daar vir hulle duidelik uitgespel is wat sal gebeur as hulle nie leef volgens die riglyne wat God vir hulle uitgespel het nie. Die boodskap is dan: Julle het van die waarheid afgewyk en nou is julle slegte omstandigede die noodwendige gevolge van julle sonde. Die reaksie wat gevra word is egte belydenis met terugkeer en nuwe toewyding.

Die tweede lyn is die wat mens lees in boeke soos Job, die Psalms, Prediker en Klaagliedere. Hier kom slegte omstandighede sonder dat die volk of individu enige waarheid oortree of sonde gepleeg het.Dit lei tot woorde van worsteling en sug tot God sonder enige antwoorde anders as dat God steeds goed en regverdig is. Beide die twee lyne is in Jesus verening. God se finale antwoord op rampe wat kom as gevolg van sonde en rampe wat onskuldige mense tref is Jesus. Ons skuld en onvermoë om aan God se goeie wil te voldoen en die pyn van krisisse wat ons lewens ontwrig sonder ons toedoen verenig Jesus onder Homself deur Sy kruisdood en opstanding. Jesus kom word ‘n mens binne al die gebrokenheid en sonde. Hy sug en huil saam daaroor. Dan kom doen Hy iets daaraan. Hy dien met Sy kruisdood. So breek Hy die mag van sonde oor mense se lewens. Hy vestig God se koninkryk binne hierdie omgekeerde wêreld en laat mense daarin deel. Vry van skuld, bemagtig deur Sy Gees en met die gawe van die ewige lewe nooi Hy ons om in alle situasies so te leef dat God se goedheid daardeur sigbaar word.

So word die twee gedagtegange van die die Ou Testament oor die rede vir slegte omstandighede vervang met een vraag. Die vraag is nie meer hoekom dit gebeur nie, die vraag is, wat moet ons in dit doen?

In die teks in Johannes 9 sien ons hoe die dissipels nog die tipiese waarom vraag vra wat gebaseer is op die Ou Testamentiese gedagtegang dat daar vir elke sonde of gebrokenheid ‘n rede is. Job se vriende reageer die selfde as hulle daarop aandring dat Job se slegte omstandighede die gevolg is van een of ander sonde wat hy gedoen het. (God spreek hulle later ernstig daaroor aan!, sien Job 42:7,8) Jesus se antwoord aan Sy dissipels oor die blinde man se toestand werp lig op die nuwe bedeling wat Jesus bring; “*3En Jesus antwoord: “Dit is nie deur sy eie sonde nie en ook nie deur sy ouers s'n nie, maar hy is blind sodat die werke wat God doen, in hom gesien sal kan word. 4So lank as dit nog dag is, moet ons die werk doen van Hom wat My gestuur het. “*

Jesus kom leef en triomfeer oor alle gebrokenhied en nooi Sy kerk om in dit, so op te tree dat dit iets van God en Sy die koninkryk sigbaar maak. Ons sien in Handelinge hoe die kerk na die uitstorting van die heilige Gees hierdie nuwe waarheid verstaan en prakties uitleef.

In Handelinge 11 lees ons dat die kerk vervolging beleef en later ‘n nasionale ramp van hongersnood. Let op dat hulle nie vra hoekom dit gebeur nie, maar: wat moet ons doen? Hulle gaan en getuig en hulle skep ‘n hulpfonds. In dit wat hulle doen, raak die koninkryk van God sigbaar en brei dit uit! Die krisis raak hulle geleentheid om deur diens iets van die nuwe manier van leef in die wêreld sigbaar te maak!

Dit was die kenmerk van die kerk van die eerste 300 jaar NC. In tye van groter siekte pandemies as Covid 19 het die Christene uitgereik met hulp en diens. Hulle het nie God se oordeel oor mense geskree nie. Hulle het nie die hoekom vraag gevra nie, maar die wat vraag. En die antwoord was duidelik! Diens! Hulle het dooies wat deur die Romeine buite die stede gegooi is gaan haal en waardig begrawe. Die res van die wêreld het dit nie verstaan nie. Sulke optrede was nuut. Dit het die koninkryk van God sigbaar gemaak!

Enige sonde of gebrokenheid is daar vir Christene om God se lig sigbaar te maak. Die onlangse gebeure rondom die Senekal debakel was ‘n goeie voorbeeld. Kort voor die hofsaak hoor ek iemand op RSG sê dat genoeg nou genoeg is. Hy haal toe die vers in die Bybel aan wat sê: “ ’n oog vir ‘n oog en ‘n tand vir ‘n tand” om te regverdig dat hulle in God se naam nou gaan weerstand bied. ‘n Dag later is ‘n polisiemotor omgegooi en aan die brand gesteek en almal verwag die ergste. Totdat christene oor die duisternis van die plaasmoorde die wat? Vraag begin vra.Hulle het begin bid en toe die land by die landroshof in Senekal vuur verwag het ‘n groepe boere wat deur die EFF omsingel was, die Onse Vader gebid en later EFF lede bevriend en die evangelie gedeel! Wanneer die kerk van Christus in die mees sinnelose omstandighede vol pyn, magteloosheid en verlies dien, dan kom die koninkryk!

Beteken dit dat die gebrokenheid en slegte goed in die wêreld geen probleem is nie? Nee! Dit is ‘n enorme probleem wat ons almal diep raak. Saam met die vra van die wat vraag doen ons nog iets in hierdie omgedopte wêreld. Ons sug!

Ons sug en huil soos Jesus gesug en huil het oor Lasarus en die lot van Jerusalem. Ons sug saam met Jesus in die tuin van Getsemane oor die offers van diens wat ons moet bring ter wille van die Koninkryk van ons Vader. Paulus help ons hiermee deur sy woorde in Romeine 8: 20-23. “ *20Die skepping is immers nog aan verydeling onderworpe, nie uit eie keuse nie, maar omdat God dit daaraan onderwerp het. Daarby het Hy die belofte van hoop gegee: 21die skepping sal self ook bevry word van sy verslawing aan die verganklikheid, om so tot die vryheid te kom van die heerlikheid waaraan die kinders van God deel sal hê. 22Ons weet dat die hele skepping tot nou toe sug in die pyne van verwagting. 23En nie net die skepping nie, maar ook ons wat die Gees ontvang het as die eerste gawe van God, ons sug ook. Ons sien daarna uit dat God sal bekend maak dat Hy ons as sy kinders aangeneem het: Hy sal ons van die verganklikheid bevry*.”

***Alles is nie pluis nie!*** Die wêreld is onderstebo. Ons leef in die eindtye. Die eindtye wat begin het sedert die uitstorting van die Heilige Gees en al vir 2000 jaar met ons is.

Ons sug, maar die sug maak ons nie moedeloos nie. Dit laat ons nie vasdraai in waarom vrae wat ‘n afdraai pad kan raak nie. Die sug maak energie los om soos Jesus die wat vraag vir Sy Vader te vra en te dien.

Ons sug, maar die sug is in die hoop en geloof dat God alles, ook die ‘*on-pluishied*’ van vandag ten goede sal laat meewerk. Ons weet dat alle gebrokenheid; Covid 19, korupsie, werkloosheid, ekologiese nood en droogte alles geleenthede is om deur diens die lig van die koninkryk te laat skyn.

Dit is ten diepste die belofte van Romeine 8: 28, 29: “*28Ons weet dat God alles ten goede laat meewerk vir dié wat Hom liefhet, dié wat volgens sy besluit geroep is. 29Dié wat Hy lank tevore verkies het, het Hy ook bestem om gelykvormig te wees aan die beeld van sy Seun.”*

Dis die einste herformer; Martin Luther wat gesê het: “ *As ek geweet het dat dit more die wederkoms van Jesus is, dan plant ek vandag nog ‘n boom!”*

Vrae om te bedink uit die boodskap:

* Is dit waar dat Jesus tydens Sy lewe as mens op aarde oor die gebrokenheid gesug het? Dink veral aan Sy huil oor Jerusalem se lot en sy worsteling met die Vader in Getsemane.
* Waaroor sug jy op die oomblik? Waartoe dring die sug jou; Woede, moedeloosheid of diens?
* Met watter vraag hou jy jou besig; Hoekom gebeur dit? Of; Wat vra God hierin van my?
* Hoe help hierdie verse en boodskap jou in jou gedagtes en optrede midde die Covid 19 krisis?
* Dink aan voorbeelde waar jy en die gemeente die afgelope tyd wel die; wat vraag in die krisis gevra het en gedien het sodat die koninkryk sigbaar geword het.
* Dink aan tye van krisis en ontwrigting in jou lewe. Wat kom die natuurlikste by jou op? Die hoekom vraag of die wat vraag?
* Wat sal gebeur as Christene in alle omstandighede van kwaad en gebrokenheid vir God vra wat hulle moet doen, en dan uitgaan en dien?
* Bespreek die volgende stelling: Een van die mees kragtige maniere om in gebroke omstandighede te doen is om te dien deur te bid soos die Gees mens lei…

Ten slotte: Wat raak vir jou/julle duidelik aan die einde van jou nadenke oor die teksgedeeltes en boodskap? Formuleer dit in een sin.

Is daar nou iets wat jy moet bely?

Waarvoor moet jy die Here dank?

Gebed: Maak nou van die een sin wat jy/julle hier bo geformuleer het ‘n gebed tot die Here.